58. schôdza NR SR - 3.deň - B. popoludní
Dátum: 2020-02-20
Poslanec: Baránik, Alojz (SaS)
Druh vystúpenia: Vystúpenie v rozprave

139. Ďakujem pekne za slovo. Pokračujem v tom, čo sme začali, i keď tu máme mierne iné obsadenie a naše vystúpenie teda by sme mali tomuto mierne inému obsadeniu aj prispôsobiť. Budem sa o to snažiť. Čiže ešte raz sa vraciame k tej téme, že toto rokovanie je o tom, aby v skrátenom procese mohlo byť odhlasované nejaké dôchodkové opatrenie, takzvaný trinásty dôchodok. Avšak my tvrdíme, že za vlády SMER-u a jeho posluhovačov došlo k takým rozkrádačkám a k takým nehoráznym všelijakým rozhadzovaniam majetkov, že keby k nim nedošlo aspoň spolovice, tak by tieto opatrenia, ktoré tu tvrdí vládna koalícia, že chcú presadiť, by neboli vôbec potrebné. A znovu opakujem to, čo som povedal predtým a myslím si, že stojí to za zopakovanie. Všetci si musíme uvedomiť, že tieto návrhy, ktoré tu predkladá koalícia, nie sú myslené vážne. Vtip je v tom, že toto je pre nich len predvolebná kortešačka, predvolebné ohlupovanie ich voličov, lebo oni sami vedia, tak isto ako to vieme my, že aj keby sme všetci spolupracovali, že jednoducho to nedáme tak. A oni to vedia, vie to aj ich bývalý kolega, bývalý minister financií a teraz guvernér Národnej banky, že jednoducho sa to neuskutoční a že by sa to nemalo uskutočniť. Čiže nejedná sa o nič iné, len o predvolebnú korupciu. Podotýkam, že dokonca tá predvolebná korupcia je taká, že sú to len sľuby, že to ani nie je také, že niečo ,ako to smeráci majú vo zvyku, že tam ten jeden, čo tam hore sedí, že za krabičku cigariet dostával, kupoval hlasy a tak. Títo ani, ani tú krabičku cigariet nedodajú, lebo jednoducho oni vedia tak isto dobre ako my, že z toho nič nebude. Sa tu tvária, že o niečo sa budú pokúšať a potom budú hovoriť, že niekto im v tom zabránil. Čiže toto je celé. Ale poďme na podstatu veci a to je to, ako SMER a jeho partia rozkrádali majetky za vlády SMER-u a jeho pomocníkov. Tak napríklad v novembri 2016 poslanci za SMER si vraj vo voľbách do Národnej rady kupovali hlasy. O tom som teraz hovoril. Škoda nevyčísliteľná. Pravdepodobne je to v stámiliónoch, lebo tú škodu, ktorú sme ako krajina utrpeli, nám už nikto nenahradí v dôsledku toho, že SMER sa dostal do vlády, keď sa do vlády dostať nemal. V tom istom mesiaci nové odhalenie v kauze u Lajčáka. SMER sa smeje Slovákom. Logo slovenského predsedníctva za vyše 160-tisíc eur dodala spriaznená firma za pochybných podmienok. Škoda 150-tisíc eur. Nemocnica sv. Michala, to je, to je srdcová záležitosť pána Kočnera, blízkeho spolupracovníka strany SMER. Príliš drahý nákup v balíku a ľudia v pozadí. Vďaka personálnym väzbám a pochybnému obstarávaniu nemocnica kúpila vybavenie o polovicu drahšie. Škoda 11 miliónov 350-tisíc. Ešte v tom istom mesiaci. Veriteľom piešťanského letiska je aj Vladimír Poór. Piešťanské letisko zrejme chcú sprivatizovať za pochybných okolností. Škoda nevyčíslená, opäť toto je v tej kategórii, o ktorej sme hovorili. Bude vyčíslená čo najskôr po prvom marci aj s príslušnými dôsledkami. A potom ešte v tom istom roku tendre na finančnej správe zrejme organizuje Robert Kaliňák, samozrejme. Vláda pri eurofondoch platí externých dodávateľov za to, na čo už má úradníkov. To je štandardný postup. Štyridsaťpäť miliónov 504-tisíc je vyčíslená škoda. Tu sú tie, tie 13. dôchodky. A potom 20 miliónov na zistenie, že vláda robí podnikateľom zle. Vláda chce za 20 miliónov eur skúmať, ako škodí podnikateľskému prostrediu. Škoda 20 miliónov, pretože sa jedná o totálnu sprostosť. "Sme na stope sofistikovaného tunela do eurofondov. Ide o milióny!" – píše sa v článku, v nadpise článku. Úrad vlády chce za 1,7 milióna vymyslieť, ako na internete zisťovať, čo si ľudia myslia o eurofondoch. Čistá škoda 1,7 milióna. A ďalej. "Sme na stope sofistikovaného tunela do eurofondov. Ide o milióny!" – píše sa nad článkom. Ministerstvo dopravy si objednalo nešpecifikované špeciálne služby za 100 miliónov. Škoda 30 miliónov. Ďalej. Premiér usvedčený z klamstva. Faktúry musíte zaplatiť. Fico teatrálne trhal faktúry za energie, to je, to poznáme. Ľudia ich nakoniec musia zaplatiť. Škoda nevyčíslená, ale... Pán predsedajúci, to je, toto je typická ukážka toho, čo si smeráčka myslí, že pre koho platia pravidlá. Pre nás všetkých platia, pre smeráčku neplatia. To je typické toto, lebo oni sú štát, oni môžu všetko, my musíme kušovať. Sme to tu videli, že ako to tu prebiehalo. Štyri roky sme sa na to dívali, ako, ako táto osoba tunák vykrikovala, celý čas tunák jačala, lebo si myslela, že nás zahluší svojimi primitívnymi poznámkami. Toto je, toto je obraz. Končíte, pani Vaľová, končíte. Pamätajte si to! Ďalej. Nadpis článku znie: "Sme na stope. Premiér usvedčený z klamstva." Pardon, to sme mali. Šéfka katastrov musela rozdať milión eur vyvoleným. SaS chce jej odstúpenie. Úrad nominantky SMER-u musí EÚ vrátiť 13,5 milióna eur a pritom rozdáva nepodložené milióny a odmeny. Celková škoda 14,5 milióna eur. A ďalej. Nadpis článku "V premiérovej obci bohatne na zákazkách poslanec SMER-u." Poslanec SMER-u získava vo Ficovej rodnej obci nelegálne milióny eur. Vyčíslená škoda 1,2 milióna. A ďalej. SaS podala trestné oznámenie v kauze zámeny pozemkov. Štát mohol pri výmene pozemkov prísť o milión eur. Za transakciou sú ľudia s väzbami na SMER. Ako inak. Škoda milión eur. A ďalej. "Finančná správa stopla trestné oznámenie, môže byť za tým vydieranie". Firma s pol miliardovou zákazkou zrejme falšovala účtovníctvo a mala krytie aj vo vláde. Vyčíslená škoda 1,1 milióna. A ďalší prípad. Slovenská pošta sa zase pripravuje na pochybný obchod. Štátna pošta pochybne investuje do súkromnej stratovej firmy. Škoda nevyčíslená, zatiaľ. Buď, bude sa začať, bude sa vyčíslovať hneď po prvom marci. "Poukázali sme na zvláštny biznis v rezorte životného prostredia" – hovorí ďalší nadpis článku. Štátna ochrana prírody si dohodla zmluvu na, aj na činnosti, ktoré neexistujú. Škoda 255-tisíc. Ďalej, o Pellegriniho škandále s prevádzkou slovenskej domény. Pellegrini odovzdal monopol na registráciu slovenských domén britskej firme s pochybnou reputáciou. Škoda nevyčíslená. Ale bude vyčíslená hneď po voľbách. Ďalší článok. Branislav Gröhling hovorí: "Chýbajú učebnice, nebude monitor 5, nemáme dostatok asistentov." Chaos v školstve, centrálne obstarávanie učebníc zlyháva. Na testovanie žiakov nie sú peniaze. Škody 20 miliónov. A ďalej: "Slovensko.sk je predražené a nefunguje. Čo navrhujeme?" Slovensko.sk je predražené a nefunguje. Škoda vyčíslená – 21 miliónov. A toto je moja obľúbená vecička, teším sa, že som to stihol. Radomír Bžán môže od štátu dostať 77 miliónov. Štát chce za pochybnú zmluvu na advokátske služby vyplatiť 77 miliónov. Tu je napísaná škoda 76 500-tisíc, ale myslím si, že by to mohlo byť aj viac a toto je jedna kauza, ktorá je úplne symptomatická, a považujem za isté, že tie peniaze z toho Bžána vyrazíme, alebo ich vyrazíme od tých ľudí, ktoré, ktorí mu ich dali. To si píšte.